CELEX: 32014D0092
Language: sl
Date: 2014-02-14 00:00:00
Title: 2014/92/EU: Izvedbeni sklep Komisije z dne 14. februarja 2014 o spremembi Priloge II k Odločbi 97/794/ES o določitvi nekaterih podrobnih pravil za uporabo Direktive Sveta 91/496/EGS v zvezi z veterinarskimi pregledi živih živali, ki se uvozijo iz tretjih držav (notificirano pod dokumentarno številko C(2014) 750)  Besedilo velja za EGP

18.2.2014   
            
            
               SL
            
            
               Uradni list Evropske unije
            
            
               L 46/18
            
         
      IZVEDBENI SKLEP KOMISIJE
   
   z dne 14. februarja 2014
   o spremembi Priloge II k Odločbi 97/794/ES o določitvi nekaterih podrobnih pravil za uporabo Direktive Sveta 91/496/EGS v zvezi z veterinarskimi pregledi živih živali, ki se uvozijo iz tretjih držav
   (notificirano pod dokumentarno številko C(2014) 750)
   (Besedilo velja za EGP)
   (2014/92/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (1), zlasti člena 4(5), drugega odstavka člena 5 ter členov 7(2) in 8(B) Direktive,
   ob upoštevanju naslednjega:
   
               (1)
            
            
               Odločba Komisije 97/794/ES (2) določa nekatera podrobna pravila za uporabo Direktive 91/496/EGS v zvezi z veterinarskimi pregledi živih živali, ki se uvozijo iz tretjih držav.
            
         
               (2)
            
            
               Člen 4 navedene odločbe določa, da se med fizičnimi pregledi, določenimi v členu 4(2) Direktive 91/496/EGS, živi parkljarji in enoprsti kopitarji na mejni kontrolni točki raztovorijo v prisotnosti uradnega veterinarja ter da se preveri njihova sposobnost za potovanje in opravi klinični pregled, ki lahko vključuje odvzem vzorcev. Navedeni preiskavi in odvzem vzorcev se opravijo v skladu s Prilogo II k Odločbi 97/794/ES.
            
         
               (3)
            
            
               V Prilogi II k Odločbi 97/794/ES je določeno, da se za vsaj 3 % pošiljk parkljarjev in enoprstih kopitarjev opravi mesečno serološko vzorčenje zaradi preverjanja skladnosti s pogoji v zvezi z zdravjem živali, določenimi v spremnem veterinarskem spričevalu.
            
         
               (4)
            
            
               Člen 2(c) Direktive Sveta 2009/156/ES (3) določa opredelitev za registrirane enoprste kopitarje, med katerimi registrirani konji predstavljajo taksonomsko podkategorijo v skladu s členom 19 navedene direktive. Zato se lahko določi, da se uvoz iz tretje države ali njenega dela omeji na določene vrste ali kategorije enoprstih kopitarjev ali posebne pogoje za začasen vstop registriranih enoprstih kopitarjev ali enoprstih kopitarjev za posebne namene na ozemlje Unije ali za njihov ponovni vstop na ozemlje Unije po začasnem izvozu.
            
         
               (5)
            
            
               S sprejetjem odločb Komisije 92/260/EGS (4) in 93/195/EGS (5) o pogojih v zvezi z zdravstvenim varstvom živali in izdajanjem veterinarskih spričeval za začasen sprejem registriranih konjev in ponovni vstop registriranih konjev za dirke, tekmovanja in kulturne prireditve po začasnem izvozu ter z omejitvijo, v skladu z Odločbo Komisije 2004/211/ES (6), uvoza enoprstih kopitarjev iz nekaterih tretjih držav v Unijo samo na registrirane konje, kot je določeno v Prilogi I k Odločbi Komisije 93/197/EGS (7), Komisija ni le opredelila registriranih konjev kot taksonomske podkategorije registriranih enoprstih kopitarjev, opredeljenih v členu 2(c) Direktive 2009/156/ES, temveč je tudi upoštevala omejena tveganja vnosa teh živali v Unijo.
            
         
               (6)
            
            
               Glede na pridobljene izkušnje se zdi, da v primeru registriranih konjev pričakovane koristi za preverjanje skladnosti s pogoji v zvezi z zdravjem živali, določenimi v spremnih veterinarskih spričevalih, ne upravičujejo serološkega vzorčenja pri 3 % pošiljk. Zato bi bilo treba v primeru registriranih konjev fiksno stopnjo vzorčenja za serološke preiskave nadomestiti z zbiranjem na podlagi tveganja kakršnih koli ustreznih vzorcev, kadar je po mnenju uradnega veterinarja na mejni kontrolni točki to potrebno.
            
         
               (7)
            
            
               Prilogo II k Odločbi 97/794/ES bi bilo zato treba ustrezno spremeniti.
            
         
               (8)
            
            
               Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   Priloga II k Odločbi 97/794/ES se spremeni v skladu s Prilogo k temu sklepu.
   Člen 2
   Ta sklep je naslovljen na države članice.
   
      V Bruslju, 14. februarja 2014
      
         
            Za Komisijo
         
         Tonio BORG
         
         
            Član Komisije
         
      
   
   
      (1)  UL L 268, 24.9.1991, str. 56.
   
      (2)  Odločba Komisije 97/794/ES z dne 12. novembra 1997 o določitvi nekaterih podrobnih pravil za uporabo Direktive Sveta 91/496/EGS v zvezi z veterinarskimi pregledi živih živali, ki se uvozijo iz tretjih držav (UL L 323, 26.11.1997, str. 31).
   
      (3)  Direktiva Sveta 2009/156/ES z dne 30. novembra 2009 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav (UL L 192, 23.7.2010, str. 1).
   
      (4)  Odločba Komisije 92/260/EGS z dne 10. aprila 1992 o pogojih v zvezi z zdravstvenim varstvom živali in izdajanjem veterinarskih spričeval za začasen sprejem registriranih konjev (UL L 130, 15.5.1992, str. 67).
   
      (5)  Odločba Komisije 93/195/EGS z dne 2. februarja 1993 o pogojih v zvezi z zdravstvenim varstvom živali in izdajanju veterinarskih spričeval za ponovni vstop registriranih konjev za dirke, tekmovanja in kulturne prireditve po začasnem izvozu (UL L 86, 6.4.1993, str. 1).
   
      (6)  Odločba Komisije 2004/211/ES z dne 6. januarja 2004 o uvedbi seznama tretjih držav in delov njihovega ozemlja, s katerih države članice dovolijo uvoz živih kopitarjev in semena, jajčnih celic in zarodkov vrste kopitarji, ter o spremembi odločb 93/195/EGS in 94/63/ES (UL L 73, 11.3.2004, str. 1).
   
      (7)  Odločba Komisije 93/197/EGS z dne 5. februarja 1993 o pogojih zdravstvenega varstva živali in izdajanju zdravstvenih spričeval pri uvozu registriranih kopitarjev ter kopitarjev za pleme in proizvodnjo (UL L 86, 6.4.1993, str. 16).
   
      PRILOGA
      Del III Priloge II k Odločbi 97/794/ES se nadomesti z naslednjim:
      
         „III.   Postopek vzorčenja
         
         Vzorčenje za preverjanje skladnosti s pogoji v zvezi z zdravjem živali, ki so določeni v spremnem veterinarskem spričevalu, poteka na naslednji način:
         
                     1.
                  
                  
                     Pri vsaj 3 % pošiljk se opravi mesečno vzorčenje za serološke preiskave, z izjemo registriranih konjev, ki so zajeti v opredelitvi iz člena 2(c) Direktive Sveta 2009/156/ES (1) in ki jih spremlja individualno zdravstveno spričevalo, ki potrjuje skladnost s pogoji v zvezi z zdravjem živali, določenimi v sklepih, sprejetih v skladu s členom 15(a) ter členom 19(a) in (b) navedene direktive.
                     Vzorčenje zajema vsaj 10 % živali in vsaj štiri živali iz vsake pošiljke, izbrane za vzorčenje, iz prvega pododstavka. Če se ugotovijo težave, je treba ta odstotek povečati.
                  
               
                     2.
                  
                  
                     Na podlagi ocene tveganja, ki jo opravi uradni veterinar, se lahko odvzamejo kakršni koli potrebni vzorci pri kateri koli živali iz pošiljke, ki se pregleda na mejni kontrolni točki.
                  
               
      
         (1)  Direktiva Sveta 2009/156/ES z dne 30. novembra 2009 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav (UL L 192, 23.7.2010, str. 1).“